Vrou getuig dogters is ook seksueel aangerand‘n Verkragtingslagoffer het begin huil toe sy in die hooggeregshof in Pretoria getuig het dat haar twee dogters ook seksueel aangerand is. Die vrou het getuig in die verhoor van Progress Shoko (28) en Howard Sekani (31), neefs van Zimbabwe. Hulle word daarvan beskuldig dat hulle deel was van ‘n groep mans wat die aand van 12 Maart 2011 die 37-jarige vrou en haar twee dogters, toe 15 en 17 jaar oud, aangerand en verkrag het in hul huis in Rayton, oos van Pretoria. Die vrou het Dinsdag getuig dat Shoko haar verkrag het. Sy het Woensdag haar getuienis voortgesit en gesê Shoko het haar na die verkragting na die sitkamer gevat waar haar twee dogters vasgebind gelê het. Sy het getuig dat Shoko en Sekani geld, sigarette en drank geëis het en dat hulle aggressief geraak het omdat hulle dit nie in die huis kon kry nie. Shoko het aan die vrou gesê om haar motor aan te sluit. Hy het haar geslaan omdat hy nie kon verstaan dat haar Mercedes-Benz met ‘n infrarooi-sleutel werk nie. Hy het haar weer terug in die huis in geneem en langs haar dogters op die vloer vasgebind. Daar het bloed teen haar een dogter se gesig afgeloop nadat sy op die neus geslaan is. “Hulle het aan my kinders gesê dat hulle my saam met hulle gaan vat en dat hulle moet bid dat hulle my weer sal sien.” Shoko het gedreig om haar seksueel met ‘n haarborsel aan te rand en met ‘n sigaret te brand indien sy nie vir hulle sê waar die kluis is nie. Die ma en dogters kon daarin slaag om hulself te bevry nadat die aanvallers die huis verlaat het. Die ma het in trane getuig dat haar dogters aan haar gesê het dat Shoko hulle ook seksueel aangerand het en dat Sekani hulle gesoen het. Haar dogters sê die beskuldigdes het gedreig om hulle met ‘n strykyster te brand. Die verhoor duur voort. Lees ook: Vrou vertel van verkragting